als_Latn dik_Latn sag_Latn
Editoriali: Pronto, pronto
Skandali i përgjimeve të telefonave të politikanëve në pushtet përhap pasiguri te qytetarët e këtij vendi. Kur telefoni i kryeministrit të Republikës së Kosovës, i shefit të grupit më të madh parlamentar, i një ministreje, i një kryetari komune përgjohen dhe bisedat telefonike publikohen në rrjetet sociale të internetit, çfarë mund t'i ndodhë një njeriu të zakonshëm? Privatësia e tij është më e rrezikuar se kurrë. Sot nuk ka kurrfarë garancish për ta mbajtur të paekspozuar jetën personale, bisedat jozyrtare. Një anonim mund të bëhet i famshëm brenda ditës, por jeta e tij do të pësojë tronditje nga dekonspirimi i jetës private. Një person publik, ndërkohë, rrezikon të diskreditohet nga publikimi i ndonjë mesazhi apo bisede telefonike komprometuese. Të gjithëve, kujt më shumë, apo kujt më pak, pavarësisht sa të kujdesshëm mund të tregohen, u ndodh të shajnë, të ofendojnë, ta përdorin zhargonin etj. Shteti duhet të ketë rregulla më të forta që i mbrojnë qytetarët nga përgjimet dhe e kufizojnë publikimin e tyre. Por, si duket, institucionet tona janë ende të brishta në këtë drejtim. EULEX-i e përgjon kë të dojë, ndërsa përgjimet rrjedhin si në rastin e skandalit të fundit. Pas këtij skandali, qytetarët kosovarë ndihen më pak të lirë dhe më shumë të kufizuar në privatësinë e tyre. Por, kush duhet ta mbrojë jetën tonë private? Një ligj ekziston, është edhe agjencia përkatëse, megjithatë kjo si duket është ende e pamjaftueshme. Ndërkohë, përmbajtja e bisedave lidhet në fakt me një histori të njohur ndërmjet drejtuesve të PDK-së. Në një komunikim jozyrtar, emra të njohur të kësaj partie shprehin frustrimin me sekretarin e përgjithshëm. Përdorimi i fjalorit banal e fyes mbetet gjithsesi një çështje e tyre ndërpersonale. Ajo që vlen të theksohet është rikonfirmimi i kontrollit absolut që vazhdon ta ketë Qeveria aktuale mbi Kuvendin, çka bie ndesh me Kushtetutën dhe parimin e ndarjes së pushteteve.
ita_Latn als_Latn